
Text rozhodnutia
Súd: Krajský súd Bratislava Spisová značka: 2S/24/2016 Identifikačné číslo súdneho spisu: 1016200199 Dátum vydania rozhodnutia: 21. 09. 2016 Meno a priezvisko sudcu, VSÚ: JUDr. Marián Trenčan ECLI: ECLI:SK:KSBA:2016:1016200199.1 Uznesenie Krajský súd v Bratislave v právnej veci žalobcu: Allianz - Slovenská poisťovňa, a.s., IČO: 00 151 700, Dostojevského rad 4, Bratislava, proti žalovanému: Finančné riaditeľstvo Slovenskej republiky, Lazovná 63, Banská Bystrica, o preskúmanie zákonnosti rozhodnutia žalovaného č. 1730027/2015 zo dňa 02.12.2015, takto r o z h o d o l : Krajský súd v Bratislave konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Žalobou osobne doručenou Krajskému súdu v Bratislave dňa 12.02.2016 sa žalobca domáhal preskúmania zákonnosti rozhodnutia žalovaného č. 1730027/2015 zo dňa 02.12.2015, ktorým žalovaný podľa § 74 ods. 4 zákona č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov (ďalej len daňový poriadok) potvrdil rozhodnutie Daňového úradu pre vybrané daňové subjekty č. 1039758/2015 zo dňa 26.06.2015, ktorým bol žalobcovi v zmysle § 68 ods. 5 daňového poriadku vyrubený rozdiel dane z príjmov právnickej osoby za zdaňovacie obdobie roku 2010 v sume 387 184,52 eur. 2. Ministerstvo financií Slovenskej republiky rozhodnutím č. MF/013353/2016-721 zo dňa 19.08.2016 zrušilo právoplatné rozhodnutie žalovaného č. 1730027/2015 zo dňa 02.12.2015, ako aj prvostupňové rozhodnutie Daňového úradu pre vybrané daňové subjekty č. 1039758/2015 zo dňa 26.06.2015 a vec vrátilo na ďalšie konanie a rozhodnutie. 3. Podľa § 99 písm. c) Správneho súdneho poriadku (ďalej len S.s.p.), správny súd konanie uznesením zastaví, ak preskúmavané rozhodnutie orgánu verejnej správy alebo opatrenie orgánu verejnej správy bolo medzitým zrušené na základe protestu prokurátora; ak rozhodnutie o proteste prokurátora bolo následne napadnuté na správnom súde v inom konaní inou osobou, správny súd uznesením konanie zastaví len so súhlasom žalobcu. 4. Vzhľadom na to, že Ministerstvo financií Slovenskej republiky rozhodnutím č. MF/013353/2016-721 zo dňa 19.08.2016 zrušilo napadnuté rozhodnutie žalovaného č. 1730027/2015 zo dňa 02.12.2015, ako aj prvostupňové rozhodnutie Daňového úradu pre vybrané daňové subjekty č. 1039758/2015 zo dňa 26.06.2015, správny súd v súlade s ustanovením § 99 písm. c) veta pred bodkočiarkou S.s.p. konanie zastavil. 5. O náhrade trov konania správny súd rozhodol podľa § 170 písm. b) S.s.p. tak, že žiaden z účastníkov nemá právo na náhradu trov konania, nakoľko konanie bolo zastavené. 6. Toto rozhodnutie senát Krajského súdu v Bratislave prijal pomerom hlasov 3 : 0 (§ 3 ods. 9 zákona č. 757/2004 Z. z. v znení zákona č. 33/2011). Poučenie: Proti tomuto uzneseniu možno podať kasačnú sťažnosť v lehote jedného mesiaca od jeho doručenia, na Krajský súd v Bratislave. V kasačnej sťažnosti sa má popri všeobecných náležitostiach (§ 57 S.s.p.) uviesť označenie napadnutého rozhodnutia, údaj, kedy bolo napadnuté rozhodnutie doručené sťažovateľovi, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 S.s.p. sa podáva (sťažnostné body) a návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti. V konaní o kasačnej sťažnosti musí byť sťažovateľ alebo opomenutý sťažovateľ v zmysle § 449 ods. 1 S.s.p. zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Povinné zastúpenie advokátom v kasačnom konaní sa nevyžaduje, ak a) má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa; b) ide o konania o správnej žalobe podľa § 6 ods. 2 písm. c) a d); c) je žalovaným Centrum právnej pomoci.

